ไทยพาณิชย์วิจัยหุ้นเล็กเอาใจลูกค้า
บล.ไทยพาณิชย์ ลั่นปีหน้าเพิ่มบทวิเคราะห์กลุ่มขนาด กลาง-เล็ก อีก 20 บริษัท เผยนักลงทุนสนใจหุ้นใหญ่เต็มมูลค่า
31 ต.ค. 2555

บล.ไทยพาณิชย์ ลั่นปีหน้าเพิ่มบทวิเคราะห์กลุ่มขนาด กลาง-เล็ก อีก 20 บริษัท เผยนักลงทุนสนใจหุ้นใหญ่เต็มมูลค่า
ม.ล.ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ (บล.) ไทยพาณิชย์ เปิดเผยว่า ปี 2556 บริษัทมีแผนจะเพิ่มบทวิเคราะห์ครอบคลุมหุ้นที่มีมูลค่าขนาดกลางและเล็กอีก 20 บริษัท จากปัจจุบันดูทั้งหมด 100 บริษัท คิดเป็นมูลค่าหลักทรัพย์ตามราคาตลาด (มาร์เก็ต แคป) ถึง 85% เพราะเห็นว่านักลงทุนรายย่อยและต่างชาติให้ความสนใจมากขึ้น ส่วนหนึ่งอาจเป็นเพราะหุ้นกลุ่มใหญ่มีราคาที่เต็มมูลค่าแล้ว
นอกจากนี้ บริษัทอยู่ระหว่างการรอจัดทัพทีมนักวิเคราะห์และเพิ่มบทวิเคราะห์ให้ครอบคลุมประเภทอุตสาหกรรมและรวมถึงหุ้นทั่วโลก เพื่อตอบสนองความต้องการของลูกค้า และบริษัทอยู่ระหว่างการเจรจาพันธมิตรที่มีระบบการซื้อขายหรือมีวิธีที่ให้ลูกค้าบริษัทไปลงทุนได้มากกว่าแค่ภูมิภาคอาเซียน อย่างเช่น สหรัฐ หรือยุโรป
ปัจจุบัน บริษัทมีพันธมิตร คือ บล.ฟิลลิป และ บล.ดีบีเอส วิคเคอร์ส ในการเชื่อมโยงระบบซื้อขายหลักทรัพย์อาเซียน (อาเซียนลิงก์เกจ) โดยระบบการเปิดบัญชีให้นักลงทุนไปซื้อขายหุ้นมาเลเซียพร้อมแล้ว แต่ที่สิงคโปร์รอกระบวนการเชื่อมต่ออนุมัติของทางการอีกสักพัก
น.ส.ณัฐรินทร์ ตาลทอง ประธานกรรมการบริหาร บล.กสิกรไทย กล่าวว่า ตั้งแต่บริษัทเป็นพันธมิตรกับแมคควอรีได้มีการจัดทัพทีมวิจัยให้เป็นทีมเดียวกันมาสักพักใหญ่ และปรับปรุงงานวิจัยนำเสนอเป็นธีมที่มีความเฉพาะเจาะจงมากขึ้น รวมทั้งครอบคลุมหุ้นที่อยู่ในขนาด กลางเล็กมากขึ้น